Íþróttafólk hjá KA var í dag heiðrað fyrir árangur á nýliðnu ári og var Miguel Mateo Castrillo valinn íþróttamaður ársins hjá félaginu . Miguel Mateo var í liði KA sem vann þrennuna á síðasta tímabili og einnig vann liðið Meistarakeppni BLÍ í haust . Miguel Mateo er einn öflugasti sóknarmaður Mizunodeildarinnar og var stigahæsti leikmaður deildarinnar á síðasta tímabili . Mateo bætti svo um betur í sumar þegar hann varð Íslandsmeistari í strandblaki með Sigþóri Helgasyni . Miguel Mateo þjálfar kvennalið KA auk þess að spila með karlaliðinu og þar bættist önnur þrenna við . Stelpurnar urðu einnig meistarar meistaranna í haust og var árið 2019 því fullt af titlum hjá Mateo og liðum KA . Í öðru sæti í kjörinu kom Hulda Elma Eysteinsdóttir en hún vann , eins og áður kom fram , alla titla sem í boði voru með kvennaliði KA . Þá urðu hún og Paula Del Olmo Gomez Íslandsmeistarar í strandblaki . Elma hélt á Smáþjóðaleika í sumar með kvennalandsliðinu þar sem að liðið náði í bronsverðlaun .